Għaliex l-UE qed tirrevedi r-regoli dwar il-vjeġġi tal-iskart? L-iskart jista' jkun riżorsa prezzjuża iżda għandu jintuża b'attenzjoni. Meta l-iskart li jinġarr bejn il-fruntieri ma jkunx ikkontrollat sew u ġestit b'mod sostenibbli fil-pajjiżi tad-destinazzjoni, dan jista' jagħmel il-ħsara lis-saħħa tal-bniedem u lill-ambjent. Min-naħa l-oħra, tali skart jista' jkollu valur ekonomiku pożittiv u jġib ukoll benefiċċji ambjentali. Dan huwa l-każ meta jiġi rriċiklat u jintuża bħala materjal sekondarju, u b'hekk jissostitwixxi l-materjali verġni u jikkontribwixxi għal ekonomija aktar ċirkolari. Il-kummerċ internazzjonali fl-iskart qed jiżdied, u l-UE għandha rwol sinifikanti fih. Ir-Regolament dwar Vjeġġi ta' Skart li huwa attwalment fis-seħħ imur lura għall-2006. Mill-adozzjoni tiegħu, l-esportazzjonijiet tal-iskart mill-UE lejn il-pajjiżi terzi żdiedu b'mod konsiderevoli, partikolarment lejn pajjiżi li mhumiex membri tal-OECD. In-nuqqas ta' dispożizzjonijiet dettaljati biex jiġi żgurat li l-iskart jiġi ġestit b'mod sostenibbli fil-pajjiżi tad-destinazzjoni wassal għal infurzar dgħajjef u għal sfidi ambjentali u sfidi tas-saħħa pubblika f'dawk il-pajjiżi. Fl-2020, l-UE esportat madwar 33 miljun tunnellata ta' skart lejn pajjiżi mhux tal-UE u importat madwar 16-il miljun tunnellata. Barra minn hekk, kull sena jiġu ttrasportati madwar 70 miljun tunnellata ta' skart bejn il-pajjiżi tal-UE. Il-proċeduri amministrattivi jillimitaw iċ-ċirkolazzjoni tal-iskart bejn l-Istati Membri tal-UE, u dan, min-naħa tiegħu, qed inaqqas il-pass tal-iżvilupp ta' ekonomija ċirkolari fuq l-iskala tal-UE. Problema sinifikanti oħra hija li ta' spiss il-kummerċjanti illegali jduru mar-regoli eżistenti, u dan jirriżulta f'reati ambjentali fl-UE u fil-pajjiżi terzi. Il-gruppi kriminali organizzati qed jiffukaw dejjem aktar fuq il-kriminalità tal-iskart li tħalli ħafna qligħ, bl-użu ta' strutturi kummerċjali legali biex iwettqu l-attivitajiet tagħhom. Kampanji ta' infurzar ikkoordinati jindikaw li bejn 15 % u 30 % tal-vjeġġi tal-iskart jistgħu jkunu illegali, u dawn jammontaw għal EUR 9,5 biljun ta' dħul annwali mis-suq tal-iskart illeċitu fl-UE. Kollox ma' kollox, dawn l-iżviluppi esponew il-fraġilità ta' mudell kummerċjali fejn l-esportazzjoni tal-iskart barra mill-UE saret mod komuni ta' kif jiġu ttrattati xi flussi tal-iskart iġġenerati fl-UE. Biex jiġu indirizzati dawn il-kwistjonijiet kollha, din il-proposta għal Regolament ġdid tipproponi approċċ ġdid biex jiġu indirizzati l-vjeġġi tal-iskart tal-UE, u li jimplimenta l-impenji tal-Patt Ekoloġiku Ewropew, tal-Pjan ta' Azzjoni ġdid għal Ekonomija Ċirkolari u tal-Pjan ta' Azzjoni ta' Tniġġis Żero u tal-Istrateġija l-ġdida tal-UE biex tiġi indirizzata l-Kriminalità Organizzata 2021–2025. Il-Kummissjoni x'tixtieq tikseb b'din il-proposta? Ir-Regolament il-ġdid dwar il-Vjeġġi tal-Iskart għandu tliet għanijiet: li jiġi żgurat li l-UE ma tesportax l-isfidi tagħha fir-rigward tal-iskart lejn il-pajjiżi terzi; li jiġi ffaċilitat it-trasport tal-iskart għar-riċiklaġġ u l-użu mill-ġdid fl-UE; u li jiġu indirizatti aħjar il-vjeġġi illegali tal-iskart. Dan se jiżgura li l-UE ma tesportax it-tniġġis tagħha barra mill-UE u li l-iskart jiġi ttrattat b'mod sostenibbli, fl-UE u barra minnha, filwaqt li jappoġġa l-bidla għal ekonomija ċirkolari innovattiva. Il-miżuri proposti se jimponu standards għoljin għall-ġestjoni tal-iskart f'pajjiżi terzi li jimportaw l-iskart mill-UE, u dan jista' jsarraf f'benefiċċji ambjentali u ekonomiċi għal dawn il-pajjiżi. Dawn il-miżuri se jnaqqsu wkoll l-emissjonijiet tal-gassijiet serra u se jikkontribwixxu biex jintlaħqu l-miri klimatiċi, peress li se jħeġġu l-użu ta' materjali rriċiklati fl-UE, li għandhom impronta tal-karbonju ħafna aktar baxxa mill-materja prima primarja (bħall-faħam, il-mineral tal-ħadid, il-boksajt, il-polpa u ż-żejt) li bħalissa qed tintuża mill-industrija tal-UE. Raġuni ewlenija għad-dipendenza tal-UE fuq l-esportazzjonijiet ta' xi skart hija li l-UE tiġġenera wisq skart. Din il-proposta dwar il-vjeġġi tal-iskart taqbel mal-objettiv ġenerali tal-UE fil-Patt Ekoloġiku Ewropew li titnaqqas il-ġenerazzjoni tal-iskart. Fix-xhur li ġejjin, il-Kummissjoni se tipproponi regoli ġodda addizzjonali biex jintlaħaq dan l-objettiv, inkluż ir-regolamentazzjoni tad-disinn tal-imballaġġ u ta' prodotti oħra biex jiġi żgurat li ma jirriżultawx fi skart li ma jistax jintuża mill-ġdid jew li ma jistax jiġi rriċiklat. X'inhuma l-miżuri ewlenin tal-proposta dwar l-esportazzjoni tal-iskart? Sabiex jiġi żgurat li l-esportazzjoni tal-iskart mill-UE lejn il-pajjiżi terzi tiġi ġestita b'mod sostenibbli, qed jiġu proposti l-miżuri li ġejjin: X'inhuma l-miżuri ewlenin dwar il-vjeġġi tal-iskart bejn l-Istati Membri tal-UE? Il-miżuri li ġejjin huma proposti dwar il-vjeġġi ta' skart bejn l-Istati Membri tal-UE biex jiġi sfruttat il-potenzjal tas-suq tal-iskart tal-UE u tingħata spinta lill-ekonomija ċirkolari: X'inhuma l-miżuri ewlenin biex jiġu indirizzati l-vjeġġi illegali tal-iskart? Il-miżuri li ġejjin huma proposti biex jiġu indirizzati l-vjeġġi illegali tal-iskart u jitnaqqsu r-reati ambjentali: Liema flussi tal-iskart huma koperti mill-proposta? Il-proposta tkopri t-tipi kollha tal-iskart. Il-proposta tagħmilha aktar faċli biex jiġi rriċiklat u użat mill-ġdid l-iskart perikoluż u skart “notifikat” ieħor (skart mhux perikoluż soġġett għal skrutinju partikolari, bħal skart muniċipali mħallat u skart tal-plastik mhux isseparat) fi ħdan l-UE. Mhux se jkun hemm bidliet kbar fir-regoli attwali dwar l-esportazzjonijiet tal-UE ta' skart bħal dan. Il-proposta fiha bidliet importanti dwar l-esportazzjoni ta' skart fuq “il-lista l-ħadra”. Dan l-iskart mhuwiex perikoluż iżda t-trattament tiegħu xorta waħda jista' jikkawża tniġġis ambjentali kbir u jagħmel ħsara lis-saħħa pubblika. L-evalwazzjoni tar-regoli attwali dwar il-vjeġġi tal-iskart uriet li huma meħtieġa regoli ġodda biex jiġi evitat li l-iskart fuq il-lista l-ħadra jiġi esportat mill-UE lejn pajjiżi u faċilitajiet li mhumiex mgħammra għall-ġestjoni ekoloġika tiegħu. Il-proposta ma tistabbilixxix regoli ġodda li japplikaw għall-vjeġġi tal-iskart fuq il-lista l-ħadra fl-UE. Madankollu, tipproponi li dan l-iskart għandu jkun jista' jiġi rintraċċat aktar faċilment; b'mod partikolari d-dokumentazzjoni li takkumpanja ċ-ċirkolazzjoni tiegħu għandha tiġi diġitalizzata. X'se jiġri mill-iskart li, minħabba r-regoli l-ġodda proposti, se jibqa' fl-UE minflok jiġi esportat? L-għan tal-proposta huwa li tiżgura li l-esportazzjoni sseħħ biss meta jkun hemm garanziji li l-iskart jiġi ġestit b'mod ekoloġiku. Il-miżuri l-ġodda dwar l-esportazzjoni tal-iskart se japplikaw tliet snin wara d-dħul fis-seħħ tar-Regolament il-ġdid, u għalhekk se jħallu biżżejjed żmien għat-tħejjija ta' trattamenti iktar sostenibbli għall-flussi tal-iskart, iżda wkoll għat-tranżizzjoni lejn mudelli kummerċjali ġodda u għaż-żieda tal-kapaċità ġenerali tal-UE biex tittratta l-iskart iġġenerat fl-UE. Għalhekk huwa mistenni li t-trattament tal-iskart addizzjonali fl-UE mhux biss se jkun ta' benefiċċju għall-ambjent, iżda se jirrappreżenta wkoll opportunitajiet biex tittejjeb il-kompetittività tal-industrija tal-UE u jiġi appoġġat il-ħolqien ta' impjiegi ġodda fl-ekonomija ċirkolari. B'mod partikolari, il-valutazzjoni tal-impatt li tirfed il-proposta turi li ma għandux ikun hemm sfidi kbar għall-industrija tal-UE biex tipproċessa kwantitajiet addizzjonali ta' metall ferruż, metall mhux ferruż u skart tal-karti, li jirrappreżentaw l-ogħla sehem ta' skart li bħalissa qed jiġi esportat barra mill-UE. L-industriji li jipproċessaw dan it-tip ta' skart (l-industrija tal-azzar, tal-aluminju, tar-ram u dik tal-karti) diġà qed jirriċiklaw volumi sostanzjali u għandhom il-kapaċità li jittrattaw kwantitajiet addizzjonali fl-UE. Ħafna industriji qed jippjanaw ukoll investimenti biex iżidu l-użu tal-iskart fil-proċessi tal-produzzjoni tagħhom, u dan huwa karatteristika ewlenija tal-istrateġija tad-dekarbonizzazzjoni tagħhom. Is-suq tal-UE għar-riċiklaġġ tal-iskart tal-plastik għaddej minn tranżizzjoni fundamentali. Dan huwa xprunat minn politiki ambizzjużi tal-UE u nazzjonali mfassla biex inaqqsu t-tniġġis mill-plastik u jżidu l-kontenut riċiklat, u minn investimenti sinifikanti fis-settur tar-riċiklaġġ tal-plastik, appoġġati mill-Faċilità tal-UE għall-Irkupru u r-Reżiljenza u l-Fondi tal-Politika ta' Koeżjoni. Dawn l-isforzi għandhom iwasslu għal żieda sostanzjali fil-kapaċità tar-riċiklaġġ tal-plastik fis-snin li ġejjin, li tippermetti li jiġi rriċiklat skart tal-plastik addizzjonali. L-ammont ta' skart tat-tessuti ġġenerat fl-UE, u l-esportazzjoni ta' tali skart, kienu qed jiżdiedu f'dawn l-aħħar snin. Bħalissa hemm riċiklaġġ limitat tal-iskart tat-tessuti fl-UE iżda dan x'aktarx li se jinbidel fil-futur. F'konformità mal-Patt Ekoloġiku Ewropew u l-Pjan ta' Azzjoni għal Ekonomija Ċirkolari, il-Kummissjoni qed tippjana li tadotta Strateġija komprensiva dwar it-Tessuti fl-2022 biex is-settur tat-tessuti u l-katina tal-valur kollha tiegħu jingħataw direzzjoni aktar sostenibbli u ċirkolari. Din l-Istrateġija se tikkunsidra l-miżuri regolatorji biex iżżid il-kapaċità ta' riċiklaġġ tal-UE. Dan, flimkien mar-riċerka u l-investimenti li għaddejjin f'teknoloġiji ġodda għar-riċiklaġġ tat-tessuti, għandu jtejjeb l-istandards u l-prattiki tat-trattament tal-iskart fl-UE. L-UE kif se taħdem mas-sħab internazzjonali biex tindirizza l-problema globalment? L-UE ser tmexxi l-isforzi fil-livelli multilaterali, reġjonali u bilaterali biex il-kummerċ globali fl-iskart isir aktar sostenibbli, kif ukoll biex tippromwovi prattiki aħjar tal-ġestjoni tal-iskart u l-adozzjoni ta' mudelli aktar ċirkolari fl-ekonomiji tal-pajjiżi sħab tagħna. L-UE ser tmexxi l-inizjattivi għal dan il-għan fl-organizzazzjonijiet multilaterali, li jibdew mill-Assemblea Ambjentali tan-NU fi Frar 2022 u l-Konferenza tal-Partijiet għall-Konvenzjoni ta' Basel f'Ġunju 2022. L-UE se tippromwovi b'mod speċjali l-adozzjoni ta' ftehim internazzjonali ġdid dwar il-plastik, u se tappoġġa azzjonijiet biex jitnaqqas it-tniġġis mill-iskart elettroniku, mill-vetturi użati u mill-iskart tat-tessuti, li joħolqu sfidi ambjentali partikolari madwar id-dinja. Għal aktar informazzjoni Stqarrija għall-istampa Skeda informattiva dwar il-proposta għal Regolament ġdid dwar il-vjeġġi tal-iskart Proposta għal Regolament ġdid dwar il-vjeġġi tal-iskart Komunikazzjoni li takkumpanja l-proposta Il-valutazzjoni tal-impatt li takkumpanja l-proposta Il-paġna web tal-Kummissjoni Ewropea dwar il-vjeġġi tal-iskart